## La nota mitjana de l’examen de valencià en la PAU de juny de 2025 ha sigut la més baixa dels exàmens obligatoris amb un 5,583 de mitjana

*** El conseller d’Educació defén que fixar el mateix nombre d’exàmens en la PAU en la Comunitat Valenciana que en les comunitats autònomes sense llengua cooficial permetria a tots els estudiants “competir en igualtat de condicions”
* La Comunitat Valenciana, Catalunya i Balears se situen a la cua de la nota mitjana de la fase general a la PAU segons un informe del Ministeri d’Universitats**

La nota mitjana de l’examen de valencià en la prova d’accés a la universitat (PAU) de juny de 2025 ha sigut la més baixa dels exàmens de la fase general amb un 5,583 de mitjana.

Així es desprén de les estadístiques de la prova d’accés a la universitat de 2025. La nota mitjana de valencià ha sigut enguany la més baixa dels exàmens obligatoris de la PAU del mes de juny. La resta de les matèries de la fase general van obtindre en la Comunitat Valenciana les qualificacions mitjanes següents: Llengua Castellana i Literatura II 6,121; Història d’Espanya 5,883; Història de la Filosofia 7,104; Llengua Estrangera II (Anglés) 7,614; Matemàtiques II 5,995; Matemàtiques Aplicades a les Ciències Socials II 6,152; Dibuix Artístic II 7,722; Anàlisi Musical II 7,317; Arts Escèniques II 7,071 i Llatí II 6,226.

El conseller d’Educació, Cultura, Universitats i Ocupació, José Antonio Rovira, ha assenyalat que les dades “evidencien que la prova de valencià, a més de suposar un examen més per a l’estudiantat de la Comunitat Valenciana, suposa una baixada en la nota mitjana de la fase general de la PAU i, per consegüent, de la nota d’accés a la universitat”.

El conseller ha assenyalat que el valencià “és riquesa i cal fomentar-lo i impulsar-lo, i per a fer-ho hi ha mecanismes que estan funcionant, com les certificacions automàtiques dels títols que també han propiciat que baixen les sol·licituds d’exempció en zones castellanoparlants”. No obstant això, ha assegurat que en la PAU “deixa els estudiants de la Comunitat en inferioritat de condicions, i el que volem és que es presenten a la prova en completa igualtat respecte a les comunitats autònomes en les quals es fa un examen menys en la fase general”.

Al respecte, ha insistit en la proposta realitzada als Ministeris d’Educació i d’Universitats perquè modifiquen el Reial decret que regula la PAU, de manera que els estudiants de la Comunitat Valenciana facen en la fase obligatòria 4 exàmens igual que les comunitats autònomes en les quals no hi ha llengua cooficial. “No estem parlant en cap cas de suprimir el valencià, perquè la proposta és clara: la possibilitat de triar entre examinar-se de Llengua Castellana i Literatura II o Llengua Cooficial i Literatura II, o si és el cas, si s’examinen de les dos llengües, que només compute en l’obtenció de la nota mitjana d’accés a la universitat la qualificació més alta de les dos”.

De fet, Rovira ha recordat que la proposta formulada des del Govern Valencià ja es fa amb altres assignatures, ja que l’estudiantat tria en la fase obligatòria si s’examina d’Història de la Filosofia o Història d’Espanya.

Les estadístiques de la PAU també revelen que en els últims quatre anys la nota mitjana de l’examen de valencià en la convocatòria ordinària ha baixat fins a 1,401 punts. En 2021 s’aplicava la màxima optativitat (a causa del covid), la qual cosa permetia als estudiants centrar-se només en una part del temari. En 2025 el Ministeri va suprimir esta possibilitat, tornant al temari de manera completa en eliminar la màxima optativitat covid.

Rovira ha recordat també que la Comunitat Valenciana, Catalunya i Balears se situen a la cua de la nota mitjana de la fase general a la PAU, amb una qualificació mitjana en la nota d’accés de 6,81; 6,75 i 6,41 respectivament, segons l’informe publicat pel Ministeri d’Universitats [‘Estadística de les proves d’accés a la universitat. Any 2024’](https://www.ciencia.gob.es/InfoGeneralPortal/documento/d3fd660f-e031-40e6-bee2-cb9e753fb9af). “És, per tant, una situació comuna en les regions en les quals els estudiants realitzen un examen més”, ha indicat.

El citat informe diu textualment que, “la nota mitjana en la fase general per comunitat autònoma se situa en la forqueta entre un 6,41 a Illes Balears i un 7,4 a Cantàbria, sent la mitjana nacional de 7,01. La variabilitat és més pronunciada en l’indicador d’estudiants amb qualificació d’excel·lent en la fase general, el 15,1 % a Extremadura enfront de l’1,9 % a Illes Balears. Esta variabilitat en les notes impacta en l’accés a la universitat, especialment en les titulacions amb notes de tall més altes”.

Fecha: 07/10/2025